L'Ajuntament de Sagunt presenta la nova campanya de foment del comerç local 'Ajudem al comerç local!'
08 de setembre 2022

![](/media/oz0jm5nv/c1_mini_m1_campañacomerciolocal2022_img_6326.jpg?width=850&height=566.9886363636364)

L'Ajuntament de Sagunt, a través del departament de Comerç i Mercats, ha presentat este dijous la nova campanya-sorteig de foment del comerç local i de proximitat sota l'eslògan _Ajudem al comerç local!_ La iniciativa consistix a sortejar premis en metàl·lic entre la clientela que emplene els tiquets que s'oferiran als comerços locals participants.

La regidora delegada de Comerç i Mercats, Ana María Quesada, ha explicat que des de l'Ajuntament de Sagunt es considera que **«este tipus d'accions promocionals, dedicades a dinamitzar tots els formats del comerç de proximitat, són necessàries perquè, a poc a poc i cada vegada de forma més notòria, la població es familiaritze»** amb els establiments de proximitat del municipi i els incloga entre els seus hàbits de compra. **«Quanta major difusió aconseguim, més augmentarà la freqüència de compra i, per tant, la rendibilitat dels nostres negocis»**, ha agregat la edil.

Enguany l'Ajuntament ha aconseguit mantindre la quantitat i el volum de premis a concedir. D'esta manera, se sortejaran tres premis de 1.000 euros i sis premis de 500 euros, 6.000 euros en total, per a gastar íntegrament en els comerços participants adscrits a la campanya. A més a més, és important subratllar l'apreciat sorteig addicional entre les persones que assistisquen a l'acte en què es coneixeran els premiats i les premiades i que se celebrarà el dia 27 d'octubre, dijous, a les 19.00 hores en la Sala d'actes del Centre Cívic Antic Sanatori del Port de Sagunt.

La campanya arrancarà dijous que ve, 15 se setembre, i finalitzarà el 17 d'octubre, i el disseny i el sistema de funcionament seran els mateixos que en anys anteriors. Una vegada conclòs este període se celebrarà el sorteig en la data anteriorment assenyalada i el dia 3 de novembre s'entregaran els premis en el Saló de Plens del Consistori.

La presentació ha comptat amb l'assistència de José Luis Doblaré, en representació de l'Associació de Comerciants, Empresaris i Industrials de Sagunt i Comarca; Pedro Argentí i Marcelo Cuadros, per part de l'Associació de Comerciants i Professionals del Port de Sagunt; Lola Torrente, per l'Associació Ciutat de Sagunt; i José Luis Parras, de la Unió de Venedors Ambulants de Sagunt i el Port de Sagunt, ja que una de les novetats que destaquen enguany és que s'inclouen per primera vegada els mercats exteriors de Sagunt (dimecres) i Port de Sagunt (dijous i dissabtes).

La guanyadora del concurs de cartells per a l'edició d'enguany, dotat amb un premi de 500 euros, ha sigut Selina Ameyaw López, que no ha pogut assistir a l'acte. No obstant això, ha explicat el sentit del seu disseny, que tracta principalment d'**«incentivar i donar suport al comerç local»**.

**«Este missatge queda clarament reflectit»**, ha manifestat en el seu desglossament dels diversos elements que composen la imatge visual de la campanya per al present curs. **«Amb este treball espere haver reflectit la meua intenció de donar-li la importància que es mereix a este sector que em sembla un suport per al xicotet comerç i les entitats locals»**, ha expressat la dissenyadora.

L'Ajuntament de Sagunt, a través de la Regidoria de Comerç i Mercats, ha destinat a esta campanya, a més, 2.995 euros per a material promocional i repartiment del mateix i 6.727 euros en cartelleria, la qual cosa suma juntament amb els premis un total de 18.502 euros.

Per a conéixer les condicions de participació i les característiques generals de la campanya, es pot consultar el [**Portal del Comerç Sostenible**](https://sagunto.portaldelcomerciante.com/va/), on estan disponibles les [**bases**](https://datos.portaldelcomerciante.com/userfiles/21/1087/file/Traslado_acuerdo_JGL.pdf) que regulen tots els aspectes d'esta iniciativa.

![](/media/zeulluvb/c2_cartell_val_campanyacomerclocal2022.jpg?width=600.7954545454546&height=850)

*   [](http://www.facebook.com/sharer.php?u=https://aytosagunto.es/va/actualitat/presentacio-campanya-foment-comerc-local-i-de-proximitat-sagunt-2022-09-08/ "Facebook")
*   [](http://twitter.com/share?url=https://aytosagunto.es/va/actualitat/presentacio-campanya-foment-comerc-local-i-de-proximitat-sagunt-2022-09-08/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/presentacio-campanya-foment-comerc-local-i-de-proximitat-sagunt-2022-09-08/ "Linked In")
*   [](mailto:?body=https://aytosagunto.es/va/actualitat/presentacio-campanya-foment-comerc-local-i-de-proximitat-sagunt-2022-09-08/)